**PĀRSKATA ZIŅOJUMS PAR DOBELES NOVADA BĀRIŅTIESAS DARBĪBU 2020.GADĀ**

Saskaņā ar Bāriņtiesu likuma 5.panta ceturto daļu, bāriņtiesa ne retāk kā reizi gadā sniedz attiecīgās pašvaldības domei pārskata ziņojumu par savu darbību. Pārskata ziņojums publicējams pašvaldības mājas lapā.

Bāriņtiesa savā darbībā pamatojas uz normatīvajiem aktiem un publisko tiesību principiem. Bāriņtiesas darbības noteikumus nosaka Ministru kabinets.

Dobeles novada bāriņtiesa (turpmāk – bāriņtiesa) ir Dobeles novada domes izveidota aizbildnības un aizgādnības iestāde, kas Dobeles novada administratīvajā teritorijā prioritāri nodrošina bērna vai aizgādnībā esošās personas tiesību un tiesisko interešu aizstāvību.

 Bāriņtiesas sastāvā ir bāriņtiesas priekšsēdētāja, priekšsēdētājas vietniece, piecas bāriņtiesas locekles. Vēl bāriņtiesā strādā sekretāre un divas bāriņtiesas locekļa palīdzes.

Bāriņtiesas sastāvs lietas izskata bāriņtiesas sēdēs, pieņem koleģiālus lēmumus. Atsevišķos gadījumos, kad, konstatējot apdraudējumu bērnam, bērns atrodas veselībai vai dzīvībai bīstamos apstākļos, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis pieņem vienpersonisku lēmumu par aizgādības tiesību pārtraukšanu vecākam, aizbildņa vai audžuģimenes atstādināšanu no pienākumu pildīšanas, un bērna nogādāšanu drošos apstākļos. Bāriņtiesa veic ārpusģimenes aprūpē un aizgādnībā esošo personu dzīves apstākļu pārbaudes, sniedz atbalstu un konsultē aizbildņus, aizgādņus, audžuģimenes, viesģimenes un adoptētājus, sniedz atbalstu personai, kuras aprūpē nodots bērns vecāku prombūtnes laikā, kā arī veic mantisko un personisko tiesību uzraudzību šajās ģimenēs. Veic sarunas ar bērnu un aizgādnībā esošu personu. Sniedz prasības pieteikumus tiesā bērna vai aizgādnībā esošas personas interešu aizstāvībai. Bāriņtiesa sadarbojas ar citām bāriņtiesām, ilgstošas sociālās aprūpes un sociālās rehabilitācijas institūcijām, veselības aprūpes un izglītības iestādēm, sociālajiem dienestiem, policijas iestādēm, Valsts probācijas dienestu un tiesu izpildītājiem, lai nodrošinātu bērna vai aizgādnībā esošas personas tiesību un interešu aizstāvību, sniedz palīdzību bērnam vai aizgādnībā esošajai personai, kura pēc palīdzības vērsusies bāriņtiesā. Bāriņtiesa saskaņā ar Bāriņtiesu likuma VII nodaļā noteikto Dobeles novada pagastu teritorijās veic apliecinājumus un citus uzdevumus. Bāriņtiesa ir Latvijas Bāriņtiesu asociāciju biedrs, darbojas asociācijā ar mērķi sekmēt bāriņtiesas darbinieku profesionālo izaugsmi, apspriest normatīvo aktu projektus un izstrādāt priekšlikumus normatīvo aktu grozījumiem, risināt jautājumus bērnu tiesību aizsardzības sistēmas pilnveidošanā un citus bāriņtiesu kompetencē esošos jautājumus.

**Pieņemtie lēmumi**

2020.gadā bāriņtiesā notikušas 122 bāriņtiesas sēdes, pieņemti 117 lēmumi, no tiem 11 vienpersoniski lēmumi (10 par aizgādības tiesību pārtraukšanu vecākiem, 1 par bērnu izņemšanu no aizbildņa aprūpes un aizbildņa atstādināšana no pienākumu pildīšanas).

Pieņemti lēmumi:

|  |  |
| --- | --- |
| Lēmuma veids | Skaits |
| Par aizgādības tiesību pārtraukšanu/atņemšanu/ atjaunošanu | 41 |
| Par aizbildņu iecelšanu/atlaišanu | 20 |
| Par atzinuma sniegšanu par atbilstību aizbildņa pienākumu pildīšanai | 2 |
| Par bērnu izņemšanu/ievietošanu audžuģimenē | 12 |
| Par audžuģimenes statusa piešķiršanu/ izbeigšanu | 1 |
| Par bērnu ievietošanu/uzturēšanās izbeigšanu institūcijā | 7 |
| Par viesģimenes statusa piešķiršanu/izbeigšanu | 2 |
| Par atļaujas došanu bērniem uzturēties vecāku ģimenē brīvdienās un svētku dienās  | 3 |
| Ar adopcijas procesu saistīti lēmumi | 4 |
| Par ģimenes valsts pabalsta izmaksu personai, kura faktiski audzina bērnu | 2 |
| Par nodokļu atvieglojuma piemērošanu otram vecākam | 1 |
| Par atzinuma sniegšanu tiesai par bērna dzīvesvietas noteikšanu vai saskarsmi ar otru no vecākiem  | 7 |
| Par bērna mantu | 9 |
| Par aizgādņa iecelšanu/atlaišanu | 2 |
| Par aizgādnībā esošas personas interešu aizstāvību | 2 |
| Par aizgādņa mantojumam iecelšanu/atcelšanu | 1 |
| Par bērna nodošanu citas personas aprūpē | 1 |

Bāriņtiesas darbības nodrošināšanai pārskata gadā nosūtīti 1635 dokumenti, Palielinājies pārskata gadā saņemto dokumentu skaits - bāriņtiesā saņemti 1819 dokumenti.

 Uz 2020.gada 31.decembri Bāriņtiesas lietvedībā ir 639 lietas, tai skaitā pārskata periodā tika ierosināta 63 jaunas lietas.

1.attēls

Dokumentu skaits 2018. - 2020.gadā

**Aizgādības tiesības**

Aizgādības jēdziens un būtība ir nostiprināti Civillikumā. Aizgādība ir vecāku pienākums līdz bērna pilngadības sasniegšanai - 18 gadu vecumam, rūpēties par bērnu un viņa mantu un pārstāvēt bērnu viņa personiskajās un mantiskajās attiecībās.

Ja vecāki nenodrošina savu pienākumu pret bērnu, tad situācijas risināšanā iesaistās institūcijas, lai novērstu iespējamos bērnu tiesību apdraudējumus un pārkāpumus, lai bērns nebūtu jāšķir no ģimenes. Tomēr gadījumos, kad veicot risku novērtēšanu atklājas vecāku vardarbība pret bērnu un bērna atrašanās vecāku aizgādībā var apdraudēt bērna veselību un dzīvību, tad jautājuma risināšanā iesaistās bāriņtiesa.

Ļoti svarīga nozīme bērnu tiesību jautājumu risināšanā ir preventīvais darbs ar ģimeni un laikus atklātie riski pret bērnu. Preventīvā darba mērķis ir sniegt atbalstu ģimenei, lai novērstu tos apstākļus, kas nelabvēlīgi ietekmē bērnu. Tikai galējā situācijā, kad vecāks nesadarbojas ar institūcijām, neveic līdzdarbības pasākumus un nenovērš apdraudējumu bērnam, bāriņtiesa pieņem lēmumu par aizgādības tiesību pārtraukšanu vecākam.

2020.gadā 19 bērnu vecākiem bāriņtiesa pārtrauca aizgādības tiesības, jo bija konstatēta vecāku vardarbība pret bērnu. 17 bērni palika bez viena vai abu vecāku gādības. Pārtrauktās aizgādības tiesības atjaunotas 4 mātēm. Pārskata gadā 8 bērni atgriezās vecāku aizgādībā.

2020. gadā bāriņtiesa par 5 personām sniegusi informāciju Valsts policijai, par vardarbību pret bērnu.

2.attēls

Bērna aizgādības tiesību pārtraukšana un pārtraukto aizgādības tiesību atjaunošana vecākiem 2018. - 2020.gadā

Kad pieņemts lēmums par bērna aizgādības tiesību pārtraukšanu vecākam, bāriņtiesa sniedz informāciju Sociālajam dienestam sociālā darba veikšanai ar ģimeni, lai sekmētu iespēju bērnam atgriezties vecāku aizgādībā.

Ja gada laikā no aizgādības tiesību pārtraukšanas nav iespējams tās atjaunot, tad saistībā ar aizgādības tiesību atņemšanu bāriņtiesai ir tiesības lemt par prasības celšanu tiesā.

Pārskata gadā samazinājies bāriņtiesas iesniegto prasības pieteikumu skaits tiesā. Par 9 personām ( 3 mātēm un 6 tēviem) bāriņtiesa pieņēmusi lēmumu iesniegt prasību tiesā par bērna aizgādības tiesību atņemšanu vecākam. No tiem prasības pieteikumiem ko tiesa ir izskatījusi 2020. gadā 10 personām ir atņemtas aizgādības tiesības uz 11 bērniem.

**Ārpusģimenes aprūpe**

Ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē.

Situācijās, kad bērns palicis bez vecāku gādības, nodrošināma ārpusģimenes aprūpe. Ārpusģimenes aprūpes mērķis ir radīt bērnam aizsargātības sajūtu, nodrošināt apstākļus viņa attīstībai un labklājībai, atbalstīt bērna centienus būt patstāvīgam

Bērna interesēs ir primāri nodrošināt iespēju bērnam augt pie aizbildņa vai audžuģimenē, un tikai tad, ja tas nav iespējams, bērnam tiek nodrošināta ārpusģimenes aprūpe institūcijā.

Saskaņā ar Sociālo pakalpojumu attīstības pamatnostādnēm 2014.-2020. gadam viens no svarīgākajiem virzieniem ir deinstitucionalizācija. Deinstitucionalizācijas plāna mērķis ir institucionālās aprūpes pakalpojuma vajadzības izvērtēšana individuāli katram konkrētam bērnam atbilstoši bērna individuālajām vajadzībām, tādējādi ierobežojot bērnu ievietošanu institūcijā, ja ir iespēja nodrošināt bērnam pietuvinātu ģimeniskas vides modeli bērnam esot ārpusģimenes aprūpē.

Bāriņtiesai ir problēmas nodrošināt ģimenisku vidi vairākiem vienas ģimenes bērniem, kā arī bērniem pusaudžu vecumā, kuriem ir uzvedības problēmas un atkarības problēmas. Bāriņtiesa periodiski pārliecinās vai institucionālā aprūpē esošam bērnam nav iespējams nodrošināt ārpusģimenes aprūpi ģimeniskā vidē. Diemžēl mēdz gadījumi, kad bērns no audžuģimenes nonāk atpakaļ institūcijā, jo ir veselības un uzvedības problēmas un apdraud citus audžuģimenē ievietotos bērnus.

Pārskata gadā 23 novada bērniem tika nodrošināta ārpusģimenes aprūpe. No tā skaita 2 gadījumos aizbildnis bija jāieceļ bērnam, kura vecāki bija nepilngadīgi, 17 bērnu vecākiem tika pārtrauktas aizgādības tiesības, 4 bērniem ārpusģimenes aprūpe bija nepieciešama, jo bērna vecāki slimības dēl nespēja pienācīgi aprūpēt un uzraudzīt bērnu. Visvairāk bērni ( 26) aizbildnībā pārskata gadā bija vecumā no 4 - 12 gadiem.

Dobeles novada Sociālā dienesta Ģimenes atbalsta centrā “Lejasstrazdi” uz pārskata gada 31.decembri atradās 19 bērni ( tai skaitā 7 vienas ģimenes bērni), Bērnu un jauniešu centrā “Sapņi” (Irlavā) - 1 bērns. Valsts sociālajā aprūpes centra “Rīga” filiālē “Pļavnieki” - 1 bērns, kuram ir smagas veselības problēmas un neviena audžuģimene/specializētā audžuģimene nav izteikusi vēlmi uzņemt šo bērnu savā ģimenē.

Pārskata gadā institucionālā aprūpē nonāca 8 bērni ( 4 - vienas ģimenes bērni).

10 bērni no kopējā institucionālā aprūpē ievietoto bērnu skaita pārskata gadā bija vecumā no 13 – 17 gadiem.

Uz 2020. gada 31.decembri ārpusģimenes aprūpē esošo bērnu skaits salīdzinot ar 2019. gadu bija nemainīgs – 80. No tā skaita 10 bērni – audžuģimenēs ( Dobeles novadā, Talsu novadā, Tērvetes novadā, Tukuma novadā, Viesītes novadā ), 49 bērni - aizbildņa ģimenēs un 21 bērns – institūcijā.

3.attēls

Audžuģimene bērnam nodrošina aprūpi līdz brīdim, kamēr bērns var atgriezties savā ģimenē vai, ja tas nav iespējams, tiek adoptēts vai viņam nodibinātaaizbildnība.

Bāriņtiesas pārraudzībā ir 3 Dobeles novada audžuģimenēs ievietoti citu pašvaldību bērni. Dobeles novadā uz pārskata gada beigām bija 3 audžuģimenes ( t.sk. viena specializētā audžuģimene).

**Aizbildnis** ir persona, kas iecelta vai apstiprināta Civillikumā noteiktajā kārtībā, lai nodrošinātu bērna tiesību un interešu aizsardzību. Aizbildnis aizvieto saviem aizbilstamajiem vecākus, kā arī pārstāv bērnu personiskajās un mantiskajās attiecībās. Pārskata gadā 11 bērni ievietoti aizbildņa ģimenēs. 35 aizbildņi pārskata gadā rūpējās par 49 aizbildnībā esošajiem bērniem. No kopējā aizbildņu skaita 16 personas ir vecvecāki, 7 citi radinieki, bet 12 aizbildņi – citas personas.

4.attēls

Bērni ārpusģimenes aprūpē 2018. - 2020.gadā

Pārskata gadā ārpusģimenes aprūpē esošie 7 bērni, sasniedza pilngadību. 8 bērnu vecākiem pārskata gadā atjaunotas pārtrauktās aizgādības tiesības. 1 bērna vecāki sasnieguši pilngadību.

Par 6 bērniem bāriņtiesa lēmusi par atļaujas došanu uzturēties savu vecāku ģimenēs.

**Par dalību tiesas sēdēs**

 Pārskata gadā bāriņtiesas darbinieki pēc tiesas uzaicinājuma piedalījušies 38 tiesu sēdēs. Bāriņtiesa pārstāvēta lietās par saskarsmes tiesību izmantošanas kārtības noteikšanu, atsevišķas aizgādības noteikšanu, bērna dzīvesvietas noteikšanu, aizgādības tiesību atņemšanu, aizgādnības dibināšanai un rīcībspēju ierobežošanai pilngadīgai personai, adopcijas lietās, lietās par audzinoša rakstura piespiedu līdzekļu piemērošanu bērniem. Kriminālprocesa likumā noteiktajos gadījumos bāriņtiesa pārstāvējusi bērnu un aizgādnībā esošo personu kriminālprocesā. Darbietilpīga un sarežģīta ir bāriņtiesas darbības sfēra atzinumu sniegšanā pēc tiesas pieprasījuma lietās par atsevišķas aizgādības noteikšanu vienam no vecākiem, bērna dzīvesvietas un saskarsmes tiesību izmantošanas kārtības noteikšanu. 2020.gadā bāriņtiesa par 9 bērniem pēc tiesas pieprasījuma sniegusi atzinumus tiesai par bērna aizgādības tiesību noteikšanu un saskarsmes izmantošanas kārtību. Ne vienmēr bērna vecāki šķiršanās procesā spēj domāt konstruktīvi un spēj būt emocionāli ieturēti. Konflikta tiek aizmirsts, ka blakus ir bērns, kurš ne tikai redz un dzird, bet izjūt daudz un dažādas ļoti nesaprotamas, grūtas un sāpīgas emocijas. Šie pārdzīvojumi nereti atstāj ietekmi uz bērnu un vecāki sāk ar viņu manipulēt savu attiecību kārtošanai.

**Nepilngadīgo mantu lietu pārraudzība**

Nepilngadīgiem bērniem var piederēt manta, ko dāvinājuši vai atstājuši mantojumā vecāki, vecvecāki vai citi radinieki. Saskaņā ar Civillikuma normām, vecāki bērnu vārdā bez bāriņtiesas atļaujas nevar mantojumu un/vai dāvinājumu pieņemt vai atraidīt, kā arī rīkoties ar bērna mantu. Bāriņtiesa veic bērna mantisko tiesību ievērošanas pārbaudi, katru gadu pieprasot no bērna vecāka vai aizbildņa norēķinu par bērna mantas pārvaldību, pārbauda norēķina pareizību, pieprasot informāciju no kredītiestādēm, pašvaldības, valsts un citiem uzņēmumiem un iestādēm, kā arī veic bērnam piederošā nekustamā īpašuma apsekošanu.

 Pārskata gadā pieņemti 9 lēmumi par bērna mantas pārraudzību, ar tiem dota atļauja pieņemt dāvinājumu un pieņemt mantojumu.

**Aizgādnības lietas**

Aizgādnību nodibina pilngadīgai personai, kurai ar tiesas spriedumu ierobežota rīcībspēja. Aizgādnība ir personu ar ierobežotu rīcībspēju personīgo un mantisko interešu, kā arī mantojuma aizsardzības forma. Neierobežojot personas rīcībspēju, pār personu noteiktos gadījumos var tikt nodibināta pagaidu aizgādnība, ja nepieciešams veikt pasākumus personas interešu aizstāvībai. Vienlaikus tiesa uzliek par pienākumu personai, kurai ierobežota rīcībspēja, iecelt aizgādni. Bāriņtiesa uzrauga aizgādnībā esošo tiesību un interešu ievērošanu, pieprasot no aizgādņiem norēķinus, pārbaudot tos, kā arī veicot šo personu dzīves apstākļu pārbaudes. Tiesas spriedumu par rīcībspējas ierobežojumu var pārskatīt jebkurā brīdī, bet ne retāk kā reizi septiņos gados. Uz pārskata gada 31. decembri 45 personām bija ierobežota rīcībspēja un nodibināta aizgādnība. Šo personu skaits salīdzinoši ar 2019. gadu ir palielinājies, jo veikti grozījumi normatīvajos aktos, kas nosaka lietu piekritību. 44 personas ir ieceltas par aizgādņiem personām ar ierobežotu rīcībspēju. No tā skaita 29 personas bija radinieki personai, kurai ierobežota rīcībspēja. Pārskata gadā 2 personām iecelts aizgādnis.

 Pārskata gadā veikta aizgādnībā esošo personu dzīves apstākļu pārbaude un saņemti gada norēķini par aizgādnībā esošo personu mantas pārvaldību.

**Apliecinājumu izdarīšana un citu uzdevumu pildīšana**

Bāriņtiesa Civillikuma noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likuma 61.pantā norādītos uzdevumus, ja novadā nav notāra. Novados, kuros ir teritoriālā iedalījuma vienības, bāriņtiesa minētos uzdevumus veic tajās novada teritoriālā iedalījuma vienībās, kurās nav notāra. Bāriņtiesa apliecina darījumus, ja darījuma summa nepārsniedz 8537 euro.

Bāriņtiesu likums atļauj Bāriņtiesai veikt notariālās darbības tikai Dobeles novada pagastu teritorijās. 2020.gadā bāriņtiesā ir samazinājies veikto apliecinājumu un citu uzdevumu skaits – ir veiktas 230 notariālas darbības ( 2019. gadā – 403), no tām:

* pilnvaras sagatavošana un apliecināšana - 69,
* paraksta apliecināšana - 29,
* nostiprinājuma lūguma sagatavošana un apliecināšana - 83,
* darījuma akta sagatavošana - 33,
* dokumentu kopiju apliecināšana – 10,
* mantojuma inventāra saraksta sastādīšana - 3,
* testamenta izraksta sastādīšana un apliecināšana - 3.

Par šīm darbībām pašvaldības budžetā ir iekasēta valsts nodeva 1467 *euro* apmērā. Visvairāk apliecinājumu veikti Auru pagastā (102).

Salīdzinot ar iepriekšējiem gadiem, apliecinājumu skaits ir samazinājies saistībā ar Covid – 19 izplatību valstī un attālināto darbu. Aptuveni 90% gadījumos pakalpojums tika sniegts personām, kurām nav saistība darījuma kārtošanai par bērnu vai aizgādnībā esošu personu. Bieži vien darījumu dokumentiem, kuri tiek sagatavoti bāriņtiesā, ir jāiegulda liels darba apjoms. Sagatavojot dokumentu projektus, tiek pārbaudītas datu bāzes par personām, par īpašumiem, kā arī tas vai, persona dzīvesvietu ir deklarējusi Dobeles novadā un vai personai ir rīcībspēja. Par ziņu pārbaudi datu bāzē atsevišķas nodevas netiek iekasētas.

Bāriņtiesas apliecinājums juridiskā spēka ziņā pielīdzināms notariālajam apliecinājumam.

**Cita informācija**

 2020. gadā bāriņtiesa ir sagatavojusi un sniegusi priekšlikumus Labklājības ministrijai un Latvijas pašvaldību savienībai par likumprojektu “Grozījumi bāriņtiesu likumā”, kā arī sniegusi viedokli Tieslietu ministrijas darba grupai Civillikuma mantojuma tiesību daļas grozījumu izstrādei.

Regulāri informācija par bāriņtiesā pieņemtajiem lēmumiem tiek vadīta Iedzīvotāju Informācijas Sistēmā un Nepilngadīgo personu atbalsta informācijas sistēmā un Audžuģimeņu informācijas sistēmā.

Pašvaldībai ir pienākums nodrošināt izglītojošu un psiholoģisku atbalstu bāriņtiesas priekšsēdētājam, bāriņtiesas priekšsēdētāja vietniekam un bāriņtiesas locekļiem.

Bāriņtiesas darbinieki pārskata gadā ir piedalījušies Latvijas pašvaldību mācību centra, Dobeles pieaugušo izglītības un uzņēmējdarbības atbalsta centra, Labklājības ministrijas, Valsts bērnu tiesību aizsardzības inspekcijas ( turpmāk-VBTAI), ESF projekta “Atver sirdi Zemgalē” rīkotajos semināros un apmācībās. Bāriņtiesas darbinieki uzsāka apmeklēt supervīzijas, diemžēl šobrīd sakarā ar izsludināto ārkārtas situāciju valstī , nav iespējams to turpināt.

Sakarā ar Covid-19 izplatību un ārkārtas situāciju valstī, 2020. gada nogalē netika organizēts Pateicības dienas pasākums aizbildņu ģimenēm un audžuģimenēm.

Bāriņtiesas darbinieki piedalījušies Nodibinājuma “Centrs Dardedze” XI ikgadējā starptautiskajā konferencē “Aizej tur- nezin kur? Ceļa meklējumi vardarbības pret bērnu novēršanai”, Valsts bērnu tiesību aizsardzības inspekcijas organizētajā konferencē “Vecāks, bērns, sabiedrība”.

Bāriņtiesas darbinieki pārskata gadā Jelgavā un Kuldīgā tikās ar Latvijas Bāriņtiesu darbinieku asociācijas valdi, lai pārrunātu bāriņtiesas aktuālos jautājumus par gaidāmo administratīvi teritoriālo reformu un bāriņtiesu reformu.

Bāriņtiesas priekšsēdētāja pārskata gada nogalē tikās ar Auces novada bāriņtiesas priekšsēdētāju un Tērvetes novada bāriņtiesas priekšsēdētāju, lai pārrunātu aktualitātes par Administratīvi teritoriālo reformu un Bāriņtiesu reformu.

Bāriņtiesas darbinieki ir piedalījušies starpinstitucionālajās sanāksmēs risinot jautājumus par bērnu tiesību interešu aizstāvību.

Saskaņā ar 2020. gada 12. marta Ministru kabineta rīkojumu Nr. 103 “Par ārkārtējās situācijas izsludināšanu” un 2020. gada 9. novembra Ministru kabineta rīkojumu Nr.655 “Par ārkārtējās situācijas izsludināšanu”, valstī bija noteikta ārkārtējā situācija ar mērķi mazināt Covid-19 infekcijas izplatību Latvijā. Bāriņtiesas darbinieki apmeklētāju pieņemšanu veica pēc iepriekšēja pieraksta. Bāriņtiesas sēdes, pārrunas ar klientiem un dzīves apstākļu pārbaudes tika organizētas ievērojot Epidemioloģiskās drošības pasākumus.

Bāriņtiesas priekšsēdētāja Sandra Lapinska-Leiere